Papersnake/gushiwen huggingface dataset:
光武二首
陈造（宋代）

济业何关赤伏符，王梁不拜未云疏。
君王幸却东封请，底事终身溺谶书。
龙尾
洪咨夔（宋代）

浅碛苕花紫，平畦芋梗红。
暝收渔筏雨，凉入酒帘风。
客路三年梦，官身两鬓蓬。
谁知龙尾道，却在鹿头东。
姚黄牡丹
虞俦（宋代）

红紫争先有底忙，姚黄晚出最芬芳。玉非蒸栗难同色，露是蔷薇更染香。

翠幄密遮春去路，黄云低映晓来妆。十分喜气眉间见，快泻鹅儿醉洛阳。
望峄山
吕定（宋代）

极目东山秀色浓，紫霄千叶醉芙蓉。
题诗尚记仙人洞，飞佩曾芙玉女峰。
树老孤桐秋露下，碑残古篆暮云封。
何时再醉天门月，卧听清风万壑松。
十九日杂兴 其一
张九成（宋代）

不是南方热，爱此有永日。人事断经过，萧然空一室。

风惊窗外竹，声如清庙瑟。西塘荷已花，北户枣亦实。

仕途非所长，进寸辄退尺。所以入市朝，愁苦甘首疾。

谪来已九年，底事无忧色。山林兴甚长，湖海情何极。
和张文裕初寒十首 其五
司马光（宋代）

何处初寒好，初寒禹凿门。遥天露崖口，轻浪漱山根。

万佛龛苔老，一灯林霭昏。渔梁杳相望，石濑夜声喧。
杂诗
繁钦（魏晋）

世俗有险易。
时运有盛衰。
老氏和其光。
蘧瑗贵可怀。
村田乐
宋伯仁（宋代）

打稻天如二月天，满村如气乐丰年。
田翁烂醉身如舞，两个儿童策上船。
春日登望海亭
张伯玉（宋代）

望海亭前春色深，风光澹澹海沈沈。
潮如世路来还去，山带城沈古到今。
坐见微云生别岸，吟惊幽鸟起层阴。
劝君莫苦凭高望，惊动子牟千里心。
次韵曾子开舍人四月一二日扈従二首
苏辙（宋代）

万人齐仗足声匀，翠辇徐行不动尘。
夹道欢呼通老稚，従官杂遝数徐陈。
旌旗稍放龙蛇卷，旒冕初看日月新。
天遣雨师先洒道，农夫不复误占辛。
〈农家常以上辛占麦，辛深则麦熟。
今年正月八日得辛，而雨不时应，驾未出，一日初得雷雨，麦始有望。
〉衣冠双日款蓬莱，帘脱琼钩扇不开。
清晓逮惊三殿启，翠华遥自九天来。
晨光稍稍侵黄盖，瑞雾霏霏著禁槐。
千两翟车观礼罢，归时满载德风回。
〈是日内外命妇皆会景灵，仰瞻三宫，肃然雍穆，不言而化。
诸公之家，有能言之者。
〉主
涤斋
赵雷（宋代）

想象盘铭号涤斋，涤斋端得苦安排。
清清流出源头水，浴德澄清未有涯。
颂古二十八首
释道川（宋代）

东西南北水茫茫，无角铁牛入海藏。
千眼大悲寻不见，倒骑佛殿入僧堂。
宫词一百首
岳珂（宋代）

宝慈殿里百花香，慈德宫前春昼长。
红繖龙舆尊圣瑞，三宫同捧万年觞。
题朱元晦所书凯歌卷后
张孝祥（宋代）

我词不足录，聊以醒渠醉。更参三十年，当与风子对。
龟山晚眺
郑应球（清代）

龟山日色冷长空，竹杖行吟醉晚风。诗句都从閒里得，物情好向静时穷。

清潭照影澄云白，老树彫霜坠叶红。可是逢秋悲宋玉，暮蝉环噪蕊珠宫。
高句丽
王褒（两汉）

萧萧易水生波，燕赵佳人自多。倾杯覆碗漼漼，垂手奋袖婆娑。

不惜黄金散尽，只畏白日蹉跎。
送开美之关中
倪元璐（明代）

猎猎秋髭霜满颧，未行先已挂秦烟。无人能识骑牛气，有字须题落雁巅。

儒眼尽他酣百二，客身总不入三千。归来莫道囊如洗，定有雍州帖一船。
甲子鹿鸣燕上呈诸秀才二首 其一
冯山（宋代）

诏书天上颁春泽，经义人间沸海涛。俊秀一时随品藻，文章万海即英豪。

溟鹏乍见抟风起，郡守宁辞劝驾劳。当有奇才为时出，中元佳气似嵩高。
别易仲
王守仁（明代）

迢递滁山春，子行亦何远。累然良苦心，惝恍不遑饭。

至道不外良，一悟失群暗。秋风洞庭波，游子归已晚。

结兰意方勤，寸草心先断。末学久仳离，颓波竟谁挽？

归哉念流光，一逝不复返。
癸未元日
杨公远（宋代）

桃板休题只任真，也无艰苦与悲辛。
屠苏后饮身虽老，毛颖频挥道不贫。
昨夜灯花今岁兆，今朝元日昨宵春。
迩来时俗全非古，乌帽长衫能几人。
冬日访朱深明博士二首 其二
吕本中（宋代）

见公便是倚松老，念我不忘担板心。万里江山一尊酒，主人无古亦无今。
题诸葛绣香园
白玉蟾（宋代）

碧桃枝上东风转，一点阳和开柳眼。
何人收拾罗浮香，藏在此园天不管。
每岁东君召勾芒，玉壶淡淡晴烟暖。
佳人有恨嫌花迟，王孙不来空草偃。
南阳公子笔下诗，先遣一番风雨趱。
底事莺啼似骂春，山川失色花神赧。
浅碧牡丹呈一枝，嫩红艾药开数本。
小池水脉涨春波，古洞烧痕铺翠巘。
寒泉漱玉夺琴声，旧竹移阴侵酒盏。
如人画出香锦图，任与白云自舒卷。
海棠落池春闭门，杜鹃声断蜂蝶懒。
秧针刺水盈南亩，老桑脱树蚕方茧。
其他苑囿皆春归，酒酹花魂不可挽。
此园春色无增损，主人不肯扃池馆。
荷花吐出十丈红，芹秀泥融燕空卵。
茉莉避席方夏阑，芙蓉弹冠已秋晚。
面兰琢句诗清新，宾菊开樽意萧散。
彤桂风中金屑飞，早梅雪里璚香远。
晓来泣烟枝上猿，夜静吠月花间犬。
壶中景富人荣华，身外天寒苦日短。
醉后焚香厌濁醪，诗成入口胜金脔。
水晶帘捲翡翠屏，何必蓬莱和阆苑。
诸郎青衿辈侃侃，一觞一咏心燕衎。
红袖佯醉倚莆萄，白丁不敢蹑苔藓。
诗翁一字轻华衮，南来见此亦希罕。
主人青眸终日阮，会将此诗刊翠琬。
酬乐天醉后狂吟十韵（来章有移家惟醉和之句）
刘禹锡（唐代）

散诞人间乐，逍遥地上仙。诗家登逸品，释氏悟真筌。

制诰留台阁，歌词入管弦。处身于木雁，任世变桑田。

吏隐情兼遂，儒玄道两全。八关斋适罢，三雅兴尤偏。

文墨中年旧，松筠晚岁坚。鱼书曾替代，香火有因缘。

欲向醉乡去，犹为色界牵。好吹杨柳曲，为我舞金钿。
颂古十八首
释师一（宋代）

约去栽松个老人，还来传法喜童真。
有娘生面无爷姓，劫外灵苗不犯春。
公立煎茶之绝品以待诸友退皆作诗因附众篇之
强至（宋代）

造化于草木，所与有薄厚。
茶生天地间，建溪独为首。
南土众富天，一饼千金售。
公立须南官，好居众富右。
俸钱未到门，已入园夫手。
买藏惟恐迟，秘之逾琼玖。
前日发箱箧，出以奉宾友。
苍玉碾底碎，浮云碗面走。
一饮睡魔竄，空肠作雷吼。
茶品众所知，茶德予前剖。
烹须清泠泉，性若不容垢。
味回始有甘，苦言验终久。
吁茶特不幸，而出三代后。
不及馀草木，尽挂诗人口。
禹贡籍九州，琐细登橘柚。
古若有此茶，商纣不酣酒。
赞大慧和尚
释咸杰（宋代）

戳瞎顶门三只眼，是非佛法一齐划。
竹篦头上放无端，正是徐六担片板。
试院书事呈同僚诸公
孔武仲（宋代）

九衢奔走厌红尘，官舍连朝得闭门。
莹静轩窗移白日，青荧灯火送黄昏。
披衣已爱星辰烂，奉御方瞻斗极尊。
早晚虞庠夸得士，相随笑语入天阍。
壶隐为滁州徐仁则赋
张翥（元代）

匏系深知固蒂难，餋生聊托一壶间。仙公卖药曾藏市，逸士操瓢只在山。

千里江湖浮处远，百年日月贮来閒。底须狡狯惊凡目，剖破轮囷别筑环。
三和
刘克庄（宋代）

不喜苏君师鬼谷，宁从许子学神农。
衰残犹有忠存阙，老丑应无妒入宫。
贪汉惊鱼悬饵下，痴人饿虱处褌中。
两翁勘破真堪笑，自古英雄见略同。
次华谷咏梅韵
卫宗武（宋代）

宜烟宜雨更宜晴，竹底何妨枝带横。
雅致耻随春富贵，英姿不怕月分明。
吟边兴动诗添韵，醉里香传梦亦清。
一自孤山题品后，此花标格孰能名。
题严州新堂
杨万里（宋代）

新堂略有次第否？忙里从公一来觑。
是时新晴收旧雨，小风吹花掠巾屦。
江山只道不解语，云何惠然堂上聚。
北山故挽南山住，东溪不遣西溪去。
向来天藏在何处？遭公拈出天不拒。
旧亭不为山作主，皆山起楼何以故？
更烦好手铲东阜，放出钓台寸来许。
颂证道歌·证道歌
释印肃（宋代）

谁见螳螂能拒辙，萤虫七夕吞明月。
织女心宽不作声，牵牛一棒和空折。
读蜀志
郑獬（宋代）

曹公屈指当时辈，天下英雄数使君。
髀肉消来还感泣，争教汉鼎不三分。
用旧韵送普守赴阙
王灼（宋代）

虚名强逐臭，小智矜藏钩。
蛮触蜗两角，古今貉一丘。
念昔齿方壮，抱愁山之幽。
誓从东南尉，策勋西北陬。
人事乃大谬，天命不少谋。
云梯乏仙骨，车辙半神州。
廉颇故思赵，韦孟欲徙邹。
锦水清堪濯，草堂靓可休。
傥有一区宅，不愿万户侯。
尚及公挂冠，共饱黄鸡秋。
北堂
黄公槐（宋代）

瞻彼北堂，在彼永阳。
白云之下，通化之乡。
花时留郡归已初夏事六首
黎廷瑞（宋代）

多年不访凤山春，清赏归时肯见分。
伏虎移来湖上石，瑞龙飞下海南云。
眼根磊落祛尘翳，鼻观清虚发妙闻。
坐对翛然谁与语，绿阴蝴蝶自成群。
夏日有感示学者
罗万杰（明代）

褦襶何曾恕老颠，维摩斗室病年年。贪嗔已去痴仍在，情想无多识尚缠。

诗板酒枪新业障，梅妻鹤子旧因缘。空馀一枕齁齁梦，从此思参没眼禅。
连天观望春忆毗陵翟园
杨万里（宋代）

中和节后社前时，春到园林最晚枝。弄水不冰携扇手，登台犹粟向风肌。

鸟乌声里山光湿，花柳阴中日脚迟。北望翟园春正闹，海棠锦绕雪酴醾。
江南春
杜牧（唐代）

千里莺啼绿映红，水村山郭酒旗风。
南朝四百八十寺，多少楼台烟雨中。
小园春思
陆游（宋代）

小轩愁入丁香结，幽径春生荳蔻梢。
若论此诗吟思苦，纵磨铁砚也成凹。
洛中张籍新居
王建（唐代）

最是城中闲静处，更回门向寺前开。云山且喜重重见，亲故应须得得来。

借倩学生排药合，留连处士乞松栽。自君移到无多日，墙上人名满绿苔。
示汪居士
释宗杲（宋代）

一毛头上无边刹，决定识情难测量。
直下不生邪险见，壶中日月自然长。
雨霁溯泷水
区怀瑞（明代）

软风无浪草无烟，晴日泷中好进船。齧石远泉添瀑布，烧林峣岭足畬田。

且寻花溜听琴韵，莫向苔矶数酒钱。自是桃源堪避世，津人休记义熙年。
送处士自番禺东游便归苏台别业
李群玉（唐代）

哑轧暮江上，橹声摇落心。宛陵三千里，路指吴云深。

莼菜动归兴，忽然闻会吟。南浮龙川月，东下敬亭岑。

多君咏逍遥，结萝碧溪阴。高笼华表鹤，静对幽兰琴。

汗漫江海思，傲然抽冠簪。归屿未云寂，还家应追寻。

二陆文苑秀，岧峣怀所钦。惜我入洛晚，不睹双南金。

江左风流尽，名贤成古今。送君无限意，别酒但加斟。
九日送人
李嘉祐（唐代）

晴景应重阳，高台怆远乡。水澄千室倒，雾卷四山长。

受节人逾老，惊寒菊半黄。席前愁此别，未别已沾裳。
连雨
赵蕃（宋代）

夜窗连晓枕，城郭与山林。
旱苦七八月，雨欣三日霖。
殊胜建武谷，更愈栎阳金。
斗食端可直，胡为久滞淫。
放言五首·其二
白居易（唐代）

世途倚伏都无定，尘网牵缠卒未休。
祸福回还车转毂，荣枯反覆手藏钩。
龟灵未免刳肠患，马失应无折足忧。
不信请看弈棋者，输赢须待局终头。
西川四景 其四 瞿塘天下险
解缙（明代）

惊湍触石石欲落，绝壁与天争一握。峡东冲激转奔雷，白日蛟一怒相角。

望中砥柱何崔嵬，曾见当年征战来。禹凿汉江犹在眼，金舆铁镇成寒灰。

行人记取秋风里，云是瞿塘滟滪堆。
送聂文蔚先生出诏狱南归二首 其二
尹台（明代）

少日论兵堪弃繻，中年守郡竟投符。玉关人老无徵节，铜柱功成有谤珠。

梦远江湖心独苦，身辞罗罻道何拘。冥冥花月金牛夜，好理残墟种白榆。
八咏诗 霜来悲落桐
沈约（南北朝）

悲落桐。
落桐早霜露。
燕至叶未抽。
鸿来枝已素。
本出龙门山。
长枝仰刺天。
上峯百丈绝。
下趾万寻悬。
幽根已盘结。
孤枝复危绝。
初不照光景。
终年负霜雪。
自顾无羽仪。
不愿生曲池。
芬芳本自乏。
华实无可施。
匠者特留眄。
王孙少见之。
分取孤生枿。
徙置北堂陲。
宿茎抽晚干。
新叶生故枝。
故枝虽辽远。
新叶颇离离。
春风一朝至。
荣华并如斯。
自惟良菲薄。
君恩徒照灼。
顾已非嘉树。
空用凭阿阁。
愿作清庙琴。
为舞双玄鹤。
薜荔可为裳。
文杏堪作梁。
勿言草木贱。
徒照君末光。
末光不徒照。
为君含噭咷。
阳柯绿水弦。
阴枝苦寒调。
厚德非可任。
敢不虚其心。
若逢阳春至。
吐绿照清浔。
艳曲（二首）
何景明（明代）

高堂临万户，朱构耀城隈。
共籍鸳鸯绮，双持鹦鹉杯。
春风楼下度，一夜百花开。
简友人
虞俦（宋代）

按剑何由骇夜光，险心真复易羊肠。
未能种橘千奴足，且欲滋兰九畹香。
人哦满前多汩没，玉人在侧独清凉。
夜来忽有家出梦，便向清溪欲舣艎。
过沛有感
陈道（明代）

沛水停桡几问津，扁舟曾忆此中身。村醪邻火空孤客，帝子秋中欲傍人。

猛士不来台阒寂，龙蛇犹见汉嶙峋。沧江未即南垂钓，飞羽年年报虏尘。
西轩诗 其一 虏衣者
甘露寺鬼（唐代）

赵壹能为赋，邹阳解献书。可惜西江水，不救辙中鱼。
桃花坞
潘曾绶（清代）

金榜才华第一人，卜居占得武陵春。怜君已被风流误，莫向桃源更问津。
天津感事二十六首
邵雍（宋代）

堤边草色长芊芊，陌上行人自往还。
渌水欲净不得净，春风未放柳条闲。
湖庄述怀
曹彦约（宋代）

昌谷喧声渐屏除，湖庄新意亦空疏。
远裁夏木来鸣鸟，短截寒谼纵小鱼。
架有空签聊贮药。楼无他用只储书。
病来得惰因成趣，此外於人百不如。
四年…遂作忆雪又作残雪诗各一百言以寄情于游旧。忆雪
李商隐（唐代）

爱景人方乐，同雪候稍愆。徒闻周雅什，愿赋朔风篇。

欲俟千箱周，须资六出妍。咏留飞絮后，歌唱落梅前。

庭树思琼蕊，妆楼认粉绵。瑞邀盈尺日，丰待两岐年。

预约延枚酒，虚乘访戴船。映书孤志业，披氅阻神仙。

几向霜阶步，频将月幌褰。玉京应已足，白屋但颙然。
悼花首湛长老二首
李昴英（宋代）

别我笑吟吟，罗浮原力深。
空拳糊众口，平地起丛林。
山迥孤云没，溪寒片月沉。
人今奇坐蜕，在日孰知音。
无题五首 其五
谢与思（明代）

若个芳年十日豪，空怜续命五丝劳。花心自许飘金埒，酒态那辞污锦袍。

炉兽烟浓香梦绕，烛龙光散泪痕高。凭将乐事当春色，青冢何人问薜涛。
秦楼
范成大（宋代）

栏街看幕似春游，斑犊雕车碧画油。
奚女家人称贵主，缕金长袖倚秦楼。
秋晚郊居
任翻（唐代）

远声霜后树，秋色水边村。野径无来客，寒风自动门。

海山藏日影，江月落潮痕。惆怅高飞晚，年年别故园。
雉将雏
弘历（清代）

行行麦垄边，见一雉将雏。雏儿才长成，哑哑学母呼。

翅软未解飞，嘴嫩未能食。饮啄与游翔，皆赖顾复力。

儿兮依其母，母子爱其儿。一朝羽翼全，那料南北飞。

有童持长竿，捕雏何遽遽。老雉虽善飞，绕匝不忍去。

雏儿颇有智，藏伏荆棘间。棘密难探取，顽童怅空还。

须臾童去远，老雉还来视。母子得全活，鼓翼心倍喜。

尔童一何忍，尔雉一何慈。孰谓天良心，人禽乃倒之。

观物可会心，抚古常自镜。今朝忽见此，大愧中牟令。
探春慢 春晓赋春声
杨芸（清代）

漏箭初残，芸窗渐晓，春声百种先应。瑶鼎香消，画楼人倦，睡起峭寒犹凝。

回廊帘尽卷，听穿绿、雏莺声近。草芽青遍芳郊，春晓几番花信。

脉脉闲愁无据，更谁倚玉箫，催递吟兴。阑畔娇莺，梁间憨燕，软语商量不定。

一树香桃艳，乍仿佛、明妆端正。戛触金铃。却愁薄暮风紧。
秋吟
黄庚（元代）

略彴当门石径斜，槿篱深护野人家。
炊烟起处江村晚，一片斜阳万点鸦。
题本竹观
杜光庭（唐代）

楼阁层层冠此山，雕轩朱槛一跻攀。碑刊古篆龙蛇动，

洞接诸跻日月闲。帝子影堂香漠漠，真人丹涧水潺潺。

扫空双竹今何在，只恐投波去不还。
次烟浦即事韵
胡仲弓（宋代）

吟帆归路远，花雨落纷纷。
鹭过山加点，鸥飞水破纹。
淡烟依古树，残照下空坟。
未见巫阳面，高塘韵漫分。
古乐府
姜夔（宋代）

令我歌一曲，曲终郎见留。
万一不当意，翻作平生羞。
卢鸿蓬岛仙游图
柯九思（元代）

苍崖千仗有云封，刘阮何来策短筇。行过石桥看急涧，一声野鹤出长松。
句
徐似道（宋代）

驹入隙来元不碍，蝇钻纸出定何妨。
梦臣惠潘谷墨 其二
邹浩（宋代）

潘谷卖墨时，吕翁尝过之。指授长生诀，举世那能窥。

但称众墨长，谷墨最珍奇。一旦内药成，解去逃喧卑。

忽忽期月后，来与丹元期。夜饮晓分手，丹元初不知。

仍留墨数片，属元付其儿。有儿旋其门，顶白元惊疑。

细诘所以然，始知谷如斯。谷仙今几年，谷墨今在兹。

静言人间世，舟壑常密移。朱颜兀槁木，绿发垂素丝。

借令富贵极，毕竟将奚为。谷乎真可人，得墨吾得师。
石蟹
王佐（汝学）（明代）

李相口藏心里剑，晋公身作眼中丁。何如化石枯螃蟹，身死犹存济物情。
访何若谷
赵抃（宋代）

君爱仙源厌尘俗，高楼对起栏干曲。朝霞灼灼浮晴晖，二十四峰照群玉。

楼下长江烟水绿，楼前有濑归艎促。主人借问何时还，回首峥嵘看不足。
送王龟拾遗谢官后归浐水山居
赵嘏（唐代）

水边残雪照亭台，台上风襟向雪开。

还似当时姓丁鹤，羽毛成后一归来。
辊马图
张澄（宋代）

飞堑乘城力亦优，不应伏枥便垂头。而今世上无良乐，兀兀黄尘辊得休。
题大庾新楼呈郑仲远年契
张九成（宋代）

忆昔衡门不胜愁，忽惊甍栋半空浮。
朝披爽气山围坐，夜发清空月满楼。
公事早休帘迥昼，圜扉常静草连沟。
已闻名姓传天上，行看骑鲸隘九州。
挽林计院二首
刘克庄（宋代）

检点齐年友，凋零重可悲。
君逢庚子鹏，我叹甲辰雌。
鸥社同盟少，蟆陵会哭谁。
暮龄多感慨，邻笛更须吹。
山居即事
释绍嵩（宋代）

拂石玩林壑，凛然天欲秋。
竹风连野色，舍影漾江流。
碧嶂云初合，遥峰雨半收。
山居自清绝，不梦世间游。
二子乘舟
佚名（先秦）

二子乘舟，泛泛其景。愿言思子，中心养养！
二子乘舟，泛泛其逝。愿言思子，不瑕有害！
禅林寺
洪适（宋代）

振策快秋晴，伽蓝倚翠屏。看云不留瞬，对竹已忘形。

银地声千载，虹桥拱百灵。至今钟磬响，如讲净名经。
饮酒·十二
陶渊明（魏晋）

长公曾一仕，壮节忽失时；
杜门不复出，终身与世辞。
仲理归大泽，高风始在兹。
一往便当已，何为复狐疑！
去去当奚道，世俗久相欺。
摆落悠悠谈，请从余所之。
景阳井
杨备（宋代）

擒虎戈矛满六宫，春花无树不秋风。
苍惶益见多情处，同穴甘心赴井中。
体中不佳偶书
范成大（宋代）

生平人比似维摩，试比尪孱不啻过。
旧摘衰髯今雪遍，频揩病眼转花多。
从来世味聊复尔，此去官身如老何。
收拾颓龄加药饵，尚堪风月对婆娑。
丙寅人日送药者周叔亮归吉水县
杨万里（宋代）

拔草不拔根，塞水不塞源。
忽然草生更水长，败却禾稼仍滔天。
老夫昔岁得淋疾，初谓一日今两年。
服药六千六百琖，望舒二十二回圆。
偶逢周郎顾，一咏擒二竖。
发药何用多，刀圭起沉痼。
向来肝肠痛如割，今来疾痛全然脱。
捉著根源尽扫除，周郎神毉天下无。
夜宿东渚放歌三首
杨万里（宋代）

天公要饱诗人眼，生愁秋山太枯淡。
旋裁蜀锦展吴霞，低低抹在秋山半。
须臾红锦作翠纱，机头织出暮归鸦。
暮鸦翠纱忽不见，只见澄江净如练。
瀑布泉
刘献翼（明代）

黑鳌穿岭出，喷沫天齐下。空晴无不然，况是雨初罢。

急箭插山根，怒雷起石罅。两崖列虎豹，险怪更可讶。

想是补天人，馀砾散不化。
春日书事五首
韩元吉（宋代）

晓猿夜鹤寂无生，春至山禽百种鸣。
步绕新泉聊洗耳，由来心与地俱清。
括苍道中次陈颐刚韵
许及之（宋代）

山色随诗瘦，波光际野空。行装秋思里，情话雨声中。

无补身如赘，多愁鬓似蓬。惟馀沧海兴，酒后忆郫筒。
赋薛侯
陈郁（宋代）

薛侯俊健如生猱，不识中原生土豪。
蛇矛丈八常在手，骆马蕃鞍云锦袍。
往属嫖姚探虎穴，狐鸣萧萧风立发。
短鞯淋血斩将归，夜斩坚冰濡马渴。
中都久住武城坊，屋头养骆如养羊。
枯萁不饱篱壁尽，狭巷怒蹄盆盎伤。
只今栖栖守环堵，五月樵风吹宿莽。
千金夜出酬市儿，客帐书眠听戏鼓。
边人视死亦寻常，笑里辞家登战场。
铨劳定次屈壮士，两眼荧荧收泪光。
齿坚食肉何曾老，骑马身轻飞一鸟。
焉知不将万人行，横槊秋风贺兰道。
永归亭
章宪（宋代）

吾慕曾夫子，舍瑟言所志。所志则非邦，独契圣者意。

暮春春服则，从我才一二。风乎林岫间，所乐有馀味。

邈兮千载上，神交得冥契。当知结驷非，不易穷阎是。
秋日郊居
张孝祥（宋代）

秋日郊扉乐，心闲景趣闲。风生疏竹里，雨在片云间。

疏港聊通水，关门不碍山。残书读未尽，飞鸟暮云还。
宫词 其八十三
赵佶（宋代）

玉关驰奏捷章来，鄯部洮湟万里开。阊阖通衢人意乐，争看宣舞凯歌回。
偈颂一百零一首
释慧性（宋代）

摇唇鼓舌，展事投机。
千拂出世，不通忏悔。
焦巴，有叶丫。
长天秋水，孤鹜落霞。
谢送蜡梅三首
曾几（宋代）

化工团蜡作寒梅，绝胜牛酥点滴开。
不是前村深雪里，蜜蜂应认暗香来。
重过何氏席上作二首 其一
刘永之（明代）

霜筠雪竹暮云寒，采笔题诗点石阑。银烛金尊重到日，老怀不似少年欢。
淮阴怀古
毓奇（清代）

重城虎踞镇淮流，绕郭帆樯日夜浮。漂母荒祠花草艳，枚皋旧夜燕莺留。

五王戈甲争南渡，六代英雄据上游。往事销沈形胜在，空教极目海天秋。
九日卫使君筵上作
武瓘（唐代）

佳晨登赏喜还乡，谢宇开筵晚兴长。满眼黄花初泛酒，

隔烟红兴欲迎霜。千家门户笙歌发，十里江山白鸟翔。

共贺安人丰乐岁，幸陪珠履侍银章。
南乡子
周邦彦（宋代）

秋气绕城闉。暮角寒鸦未掩门。记得佳人冲雨别，吟分。别绪多于雨后云。

小棹碧溪津。恰似江南第一春。应是采莲闲伴侣，相寻。收取莲心与旧人。
寄曾使君昭
赵蕃（宋代）

溪山杖策过山林，万竹千梅可慰心。
已悟濠鱼真得计，未嫌吨曲谢知音。
飞腾要路终无那，咫尺春风且细寻。
诗自空青受山谷，到公探讨益精深。
李将军画马用班彦功韵
许有壬（元代）

真龙幻出笑谈间，想像初离十二闲。只恐风雷终变化，九天飞去几时还。
挽晁恭道侍郎二首
曾几（宋代）

家令西京杰，文元圣世贤。
大参名更重，学士集争传。
此道长回首，惟公早比肩。
呜呼百年半，赍志遂沈泉。
南楼春望
许浑（唐代）

南楼春一望，云水共昏昏。野店归山路，危桥带郭村。

晴烟和草色，夜雨长溪痕。下岸谁家住，残阳半掩门。
古歙道中
艾性夫（元代）

叠翠峰前听踏歌，十年脚债又经过。
长因买砚迂途远，每为看山费日多。
别渚清流团宿鹭，小桥红影动秋荷。
新安夫子知何在，满目祠亭锁薜萝。
采桑子·马湖来舞钗初赐
黄庭坚（宋代）

马湖来舞钗初赐，笳鼓声繁。贤将开关。威竦西山八诏蛮。南溪地逐名贤重，深锁群山。燕喜公闲。一斛明珠两小鬟。
送国字张教授
贡师泰（元代）

九鸟弹羽鳌断足，六龙飞光昼相逐。何人造书泄机巧，夜夜天阴闻鬼哭。

岐山凤远科斗空，弋鸟殳虫渐湮伏。太史方垂鼎足金，丞相已变钗头玉。

下邽拘囚死复生，三千晚奏云阳狱。自从毛锥擅楷法，今古纷纷踵遗躅。

天生真人起北方，更遣浮图出身毒。六书垂世尽谐声，八体弥文贵句曲。

黄钟大吕徒协和，铁画银钩谩摹录。大音直与造化同，阴翕阳舒验疏数。

先生典教元非轻，直使昌言被殊俗。归来系马在堂阶，莫厌微官就羁束。

人生得志亦有时，万里晴天伫黄鹄。
次江州王知府叔坚韵 其五
张孝祥（宋代）

连城鼠璞不足唾，千金敝帚谁能酬。只今机会不容发，愿借前箸君当谋。
王与道尚书挽词
陆游（宋代）

朗朗百间屋，汪汪千顷陂。
直能彰主圣，清不愿人知。
许国多艰日，逢辰独断时。
人犹望霖雨，殄瘁不胜悲。
和灌云叔怀古
刘宗周（明代）

长忆风流贺季真，承明乞得晚閒身。遗芬犹拾鉴湖曲，胜事空閒明主恩。

老去不才同见放，新惊高唱孰为邻。烽烟满地今何世，是处深山学避秦。
酬张仲攀载酒镜园投赠之作次韵
邓云霄（明代）

探梅客向镜中游，画舫沿洄杜若洲。乘兴兼携千日酒，开尊更上一层楼。

纷纷世事如春梦，冉冉年华逐水流。老去但知求一醉，江湖空抱札人忧。
清明日书亦庵壁二首 其一
张镃（宋代）

春情缘雨复缘晴，晴即閒行雨即吟。花好满园看未遍，出墙邻树又关心。
颂古五十七首 其五十五
释道昌（宋代）

针头削铁，佛面刮金。无处若有，出手便惊。
元日示邦求
李正民（宋代）

济时材术本无庸，长大犹存伯业功。骐骥已消千里志，鶢鶋聊避广川风。

论都正恐讥伧父，置酒深惭及寓公。早晚共谋归去计，烟波䆉稏五湖东。
登灌县城内金龟山
赵金鉴（清代）

簿暇寻幽上翠屏，高飞塔影出林坰。拿云拳曲虬松赤，碍路叉牙虎石青。

万灶炊烟开画界，一湾番舶下渔汀。铁沈千尺锁雷雨，不怕离堆晓气醒。
送化主 其八
释慧空（宋代）

一偈普送诸禅客，万化门中等慈力。门门对现没遮拦，箭箭离弦俱中的。

因记芭蕉曾遣化，未出门时先话霸。而今更不论亲疏，收功尽在华峰下。
感旧四首末章盖思有以自广
陆游（宋代）

路入梁州似掌平，秋千蹴鞠趁清明。
未论日远长安近，且喜南山天际横。
偈颂一百六十首 其九十一
释宗杲（宋代）

佛子住此地，则是佛受用。常在于其中，经行及坐卧。
送犊鼻褌与任敦夫
李新（宋代）

任翁何为穷，一性共癖左。
不妄取芥粒，甘似西山饿。
短褐结郭丝，犊鼻讵穿丝破。
当时北阮贫，矫枉几太过。
肯揭长竽头，恐亦是奇货。
岂惟宜跻升，抑自利顿挫。
济河不撷褰，秃尾正便坐。
迟行少前跋，趋急或后簸。
刀尺初与形，虮虱已相贺。
平生马鞍间，髀肉已稍磨。
此既身之章，十年共起卧。
必以狐裘易，顾我应难和。
子赋从军乐，城垆始烦瘅。
服之远行迈，百步无一蹉。
尔来玉泉老，以此劝勤怠。
犹忆当时庚岭前，传衣正是普通年。
问道未余衣下事，寥寥千载不相传。
月岩
陈天瑞（宋代）

怪石堆云矗太空，女娲炼出广寒宫。
一轮常满阴晴见，万古无亏昼夜同。
擣药声繁驱白兔，漏天孔正透清风。
肖明自照如来境，肯学嫦娥西复东。
神山寺访僧
林景熙（宋代）

独客无清伴，高僧住别村。
空山卓锡影，断石系舟痕。
风细松生籁，沙虚竹走根。
小亭间坐久，落日啸孤猿。
送张曜之
真德秀（宋代）

谭天之外更谭兵，风角孤虚分外精。
玉帐不妨收拾取，绝胜下客著鸡鸣。
雨中宿万年寺
洪适（宋代）

梦回深夜耿秋灯，泉窦争流一味清。过雁不闻天外影，寒松长味枕边声。

饕风可但久无赖，急雨那能便寝行。已问琼台双阙路，此心何必羡层城。
城东延福禅院避暑五首 其一
郭祥正（宋代）

榕阴缺处见西山，步遍墙阴落照间。谁信史君无一事，只知终日与僧閒。
送赵国开赴崇安丞
陈文蔚（宋代）

十载交游一日如，高情多谢不相疏。
分携幸不隔江海，得使常须访起居。
折柳正当三日暮，泛舟深约九秋馀。
相期暇日吟我外，只有公勤是荐书。
夜寓舟中
徐德辉（宋代）

秋气清如水，推篷夜不眠。
芦花新有雁，莎叶尚鸣蝉。
断梦疑堪续，哀吟最可怜。
渔童看月上，吹笛舵楼前。
与明道者砌墙
释宝昙（宋代）

吾墙高不满七尺，墙身虽小墙心直。
亦如居士护法城，敢有逾垣德之贼。
古人制度今人为，朱檐碧瓦还差差。
黄金为墙白银壁，个中住处少人知。
赋得敦俗劝农桑学院取博学鸿词试帖
吴敬梓（清代）

淑景尧封丽，仁恩禹甸长。辛勤看士女，劝祼重农桑。

绿野春如看，青郊草正芳。畻边挥黛耜，陌上执懿筐。

兰泽高低遍，蘋花远近香。和风来密树，甘雨溢方塘。

戴胜飞何急，仓庚语转忙。定将收茧税，纻待莠苞稂。

喜见趋耕织，欣瞻裕盖藏。豳诗堪入咏，朋酒祝无疆。
复过榆关登兔儿山作
张弼（明代）

马首遥看兔耳山，归程又复度榆关。蘼芜欲茁冰初泮，桃李未开春巳阑。

扑扑黄沙欺黑帽，翩翩白日换朱颜。留连不尽东风意，客邸痴儿正望还。
妆域歌
朱文藻（清代）

日月双跳似丸转，老大头颅堆雪茧。书窗瞥见儿嬉物，少小情雪忽追缅。

物名妆域始前明，神宗晚岁事游晏。深宫昼閟寂不哗，宫人制此长日遣。

切磋象齿三寸圜，中卓铁锥五分浅。仙山楼阁云树重，二鹿驯行踏苍藓。

一面深刻壑藏舟，仙客携琴方陟巘。甲寅七月二十四，李得仁造字可辨。

此非钟鼎及刀剑，款识何须仿彝典。朝廷制器小亦谨，不使良工没其善。

无如大事荒于嬉，玩弄江山任偃蹇。传一二世乾坤倾，欲立锥无尺土践。

正如此器旋转休，圜轮都付浮云卷。百八十年物幸存，笑语疑闻聚婉娈。

拓文纪事附金石，物不足多事须勉。腐儒不敢岁月荒，垂语儿曹戒游衍。
逢陈宜之
郑思肖（宋代）

行李苦役役，相逢古润州。千金一夜醉，四海十年游。

山静鬼行月，宵凉人梦秋。近闻边事急，畎亩得无忧。
送道士曾昭莹
沈麟（唐代）

南北东西事，人间会也无。昔曾栖玉笥，今也返玄都。

雪片随天阔，泉声落石孤。丹霄人有约，去采石菖蒲。
挽许卯君
马曰琯（清代）

十上知稀一哭回，文穷翻令此身摧。空余秋卷搜行箧，那复春卿解拾才。

沦没已无仙桂分，凄凉赢得酒垆哀。不辞雪涕为君语，及第由来慰夜台。
荆门行
王建（唐代）

江边行人暮悠悠，山头殊未见荆州。岘亭西南路多曲，

栎林深深石镞镞。看炊红米煮白鱼，夜向鸡鸣店家宿。

南中三月蚊蚋生，黄昏不闻人语声。生纱帷疏薄如雾，

隔衣噆肤耳边鸣。欲明不待灯火起，唤得官船过蛮水。

女儿停客茆屋新，开门扫地桐花里。犬声扑扑寒溪烟，

人家烧竹种山田。巴云欲雨薰石热，麋鹿度江虫出穴。

大蛇过处一山腥，野牛惊跳双角折。斜分汉水横千山，

山青水绿荆门关。向前问个长沙路，旧是屈原沈溺处。

谁家丹旐已南来，逢著流人从此去。月明山鸟多不栖，

下枝飞上高枝啼。主人念远心不怿，罗衫卧对章台夕。

红烛交横各自归，酒醒还是他乡客。壮年留滞尚思家，

况复白头在天涯。
自太过渡河趋陂沙冈
李梦阳（明代）

凌春远行迈，游目恣沿越。渐辨林中曙，遽失霞上月。

触物谁为林，悲叹曷可歇。载登隋疆场，况眺宋城阙。

阳坡散初柳，阴曲峙寒雪。只此判气候，岂必殊燕粤。

湝湝浊河驶，畟畟晨风发。扬帆截惊赣，倚棹望穷发。

凫雁眇难即，汀兰翠堪结。美人既莫期，天路复幽绝。

陂冈郁参错，岸沙皓明灭。日暮孤云与，何以慰忡惙。
甲辰岁九月一夜梦外舅天趣郑先生问幽冥之事但云海天月色秋茫茫觉而衍其语以寄哀情
李昱（明代）

外舅实天迈，神采冰玉相。明经擢巍科，气劘贾董场。

骅骝自超擢，鸾凤必高翔。辙环湖海间，著述成数囊。

弟子满京国，所至留馀芳。晔也樗栎材，谬选膺东床。

提撕感恩厚，取别亦已长。今夕复何夕，漏永犹未央。

分明入我梦，言笑如平常。载拜问所从，面诲辞慨慷。

海天既无际，月色秋茫茫。魂来波浪白，魂去云山苍。

音容遽相失，辗转何由忘。天地一蜾嬴，死生等行藏。

游魂乃其变，浩荡随飞扬。去来本无迹，暂寓无何乡。

情深自难已，揽衣涕泗滂。
西湖春词 其二
潘恭辰（清代）

酒家半住绿杨津，日日湖头采紫莼。画出醉乡烟景好，柳花风满一帘春。
送庞祐甫五首 其四
韩元吉（宋代）

江湖多青山，舟楫长往还。山色难送客，不如住山间。
天童德大师火后妆五百罗汉画五十三参建净发
释绍昙（宋代）

南询五十三知识，辊入天台五百牛。
总被东山涂污了，驴腮马颔得人羞。
濉阳八景 其三 东川梵宇
黄元实（元代）

碧空直耸石桥杪，一径林间几萦绕。不窥城市入境中，上梯宫殿出尘表。

潮师咸道雁塔高，三分留记龟石牢。此地令人忆谢傅，何当携手同游遨。
童丱须知 其四
史浩（宋代）

六国精英辇运来，妆成舞殿与歌台。金块珠砾今何在，但见阿房满地灰。
蕃来湖州连与叔骥和叔明父叔宝相从又从和叔
赵蕃（宋代）

东南名胜白苹州，人物咸推故国刘。
往叹赋归何勇决，今观遗翰许风流。
远斋视我曾青眼，酒正今年成白头。
尚喜君家文墨事，到今三世未能休。
江行吊宋齐邱
辛弃疾（宋代）

尝笑韩非死说难，先生事业最相关。
能令父子君臣际，常在干戈揖逊间。
秋浦山高明月在，丹阳人去晚风闲。
可怜千古长江水，不与渠侬洗厚颜。
南歌子
刘辰翁（宋代）

搔困麻仙爪，含暄忍客衣。夜长窗月露成帏。不说明朝风雨、自当归。
送王损之秀才赴举
鲍溶（唐代）

青门佩兰客，淮水誓风流。名在乡书贡，心期月殿游。

平沙大河急，细雨二陵秋。感此添离恨，年光不少留。
北平同纪使君谒夷齐庙于孤竹故墟
林大春（明代）

天造商周际，兴亡代有人。后车号尚父，叩马称逸民。

尚父或可继，逸民孰与邻。让国事微细，饿死归其真。

岂知身后名，高风激千春。附骥非所料，善报讵所论。

孟子尊古圣，孔门曰求仁。嗟哉圣贤心，今古难拟伦。

如彼登华岳，诸山空嶙峋。又如泛沧海，百流非通津。

予生百世下，上驰千载神。故里询遗庙，夙心仰后尘。

看山见薇蕨，随马入荆榛。城郭犹殷旧，清朝祀典新。

使君以时至，先后俱称循。有玺始建白，继今名公巡。

雅怀节所尚，继治道须因。馀韵兹仍在，移风意更勤。

行看懦顽起，坐令习尚淳。峨峨商公文，金石罗秋旻。

会须载名笔，重此勒贞珉。
夏日招张师圣文学 其一
良琦（元代）

初夏稍清畅，山茨景弥新。桐花落井干，鸟语喜归人。

苔石当坐卧，松枝堪挂巾。高士一来此，忘言道愈真。
春过赵墟
刘言史（唐代）

下马邯郸陌头歇，寂寥崩隧临车辙。古柏重生枝亦乾，

馀燎见车幽焰灭。白蒿微发紫槿新，行人感此复悲春。
代书寄长安幕张文通
邵雍（宋代）

无学又无谋，胸中一向虎。
苦肠忺饮酒，病眼怕看书。
洛浦轻风里，天津小雨馀。
故人千里隔，相望意何如。
为柴怀叔殿院题世彩堂
喻良能（宋代）

庆积门阑久，祥钟家世醲。
乘骢惊创见，戏彩觉重逢。
鲐耋频三喜，孙曾见八龙。
年龄开九秩，孙子章千钟。
奕叶今荣耀，蝉联旧素封。
家风追万石，眉寿拟三松。
画栋侵银汉，平地浸碧峰。
同心木芍药，并蒂水芙蓉。
委曲颜常悦，骞腾色愈恭。
会须陶谢手，觅句细形容。
久坐
宋伯仁（宋代）

坐久如忘世，松窗日未斜。
营巢鸦噪树，作梦蝶眠花。
易课推三画，医方录数家。
瓶笙声未绝，更点土山茶。
送保定钱弼违且约相见后行
李之仪（宋代）

平生不愿与物迕，所向未始值坑谷。浊斯濯足清濯缨，世间此理固纤曲。

朱颜见君一笑可，两眼照人光煜煜。深沉不可犯毫发，迟暮已许同松竹。

去年相逢俨如昨，叹我何殊侵晓烛。衰残壮盛等复虚，且可清樽对殽蔌。

军兴百邑不可遏，与期纵横犹沸粥。念君去替无几日，颇复驱驰随检束。

君方抚掌笑我迂，物理循环同一局。有来则受去莫追，忍看纷纷自鱼肉。

我愧君言但首肯，明朝君去追奔轴。临行春色已无有，勉强歌呼趋红绿。

思君不见一长吁，忽得书来亲愈笃。约我归来叙离别，满纸抑扬疑谕蜀。

岂知重门锁白首，迹虽伏枥心麋鹿。寄声少作旬浃计，莫便云间参去鹄。

乖离会合杳难量，君能规规如世俗。
偈三首 其二
释克文（宋代）

先师昔住金轮日，有偈君家结净缘。我住金轮还有偈，却应留与子孙传。
题汪水云诗卷
聂守真（宋代）

汴堤杨柳摇春风，翠华南幸紫禁空。雕栏玉砌明月冷，羽人规作神仙宫。

苏堤杨柳飘晴雪，又见紫鸾催驾发。沉香亭北莺乱啼，金殿又成诸佛刹。

东南王气一旦终，乾坤四海今会同。兴亡成败自有数，不由人力由天公。

二龙南翔一龙北，凤只鸾孤重铩翮。南龙苦热北龙寒，鸾凤欲飞飞不得。

周原禾黍秋离离，含光草色春萋萋。露盘应拆声动地，金铜仙人空泪垂。

来今往古知几代，嬴颠刘蹶浮云改。□平抵掌笑不言，会见桑田变沧海。
方氏棣华桂丛亭各一首
洪咨夔（宋代）

一忍来百顺，寸私生万殊。
能思根共出，自爱鄂相扶。
夜雨平生约，春风尽日娱。
几家燃豆泣，知愧脊令无。
酬王平甫
刘攽（宋代）

黯澹流云索莫风，晓瞻双阙望苍龙。秋还鹰隼非无意，凉入枫槐不变容。

寓直鬓毛悲骑省，雠书编简待陈农。黄花黄叶催时节，倩问谁家酒最醲。
正命诗
来廷绍（宋代）

病卧僧房两月多，英雄壮志渐消磨。
昨宵饮药疑尝胆，今日披衣似挽戈。
分付家人扶旅榇，莫教释子念弥陀。
此心不死谁如我，临了连声三渡河。
南苑看人还诗
庾肩吾（南北朝）

春花竞玉颜，俱折复俱攀。细腰宜窄衣，长钗巧挟鬟。

洛桥初度烛，青门欲上关。中人应有望，上客莫前还。
补乐府十篇 其六 帝高辛氏之乐歌
曹勋（宋代）

时雨濛濛，自西及东。日月所至，罔不率从。田有黍稷，原有榛栗。

尊卑秩秩，民有家室。惟川冲冲，惟山崇崇。

允执厥中，臻于大同。
秋怀
周淑履（清代）

残暑方销歇，西风已渐凉。高柯怜坠叶，疏雨咽寒螀。

入梦新愁积，思家旧恨长。百年应几许，端的为谁忙。
冬中至玉泉山寺属穷阴冰闭崖谷无色及仲春行县…有此作
张九龄（唐代）

灵境信幽绝，芳时重暄妍。再来及兹胜，一遇非无缘。

万木柔可结，千花敷欲然。松间鸣好鸟，竹下流清泉。

石壁开精舍，金光照法筵。真空本自寂，假有聊相宣。

复此灰心者，仍追巢顶禅。简书虽有畏，身世亦相捐。
再献一章聊歌盛美亦次前韵庶达下情盖采群情非独谀说
李至（宋代）

搢绅公论比何如，万物熙熙燮理馀。罢相暂游端揆地，退朝闲读圣人书。

荀公道在馨香远，谢传情高世俗疏。闻说吹尘还入梦，东山争得久安居。
慈云十咏 其三 𡺸师全身塔
陶宗仪（明代）

一定千年与世忘，当时起塔谨安藏。如今试启云龛钥，爪发还应几许长。
闲适
陆游（宋代）

朝读易一卦，时钞史数行。
花开聊把酒，睡起独焚香。
寂寂市声远，悠悠村日长。
吾衰尚何恨，儿女解耕桑。
出城一首
孔平仲（宋代）

驱马出北门，秋色满平皋。泄云弄微阴，寒日照我袍。

遵途升复降，控纵亦已劳。落松被径软，青蒿倚崖高。

南顾临大江，厉风蔚波涛。蛟龙正崛强，舟楫未易操。

亦有溯洄人，扬帆气方豪。覆舟谅由险，岂曰命所遭。
江村二首
董嗣杲（宋代）

荒村雨过炊烟收，谁击月下篱根舟。
风叶半夜摐摐响，老犬独吠空江秋。
佳人
杜甫（唐代）

绝代有佳人，幽居在空谷。
自云良家子，零落依草木。
关中昔丧乱，兄弟遭杀戮。
官高何足论，不得收骨肉。
世情恶衰歇，万事随转烛。
夫婿轻薄儿，新人美如玉。
合昏尚知时，鸳鸯不独宿。
但见新人笑，那闻旧人哭。
在山泉水清，出山泉水浊。
侍婢卖珠回，牵萝补茅屋。
摘花不插发，采柏动盈掬。
天寒翠袖薄，日暮倚修竹。
持敬斋吟
金朋说（宋代）

恭己时存养，敬以充四端。
唯狂能克念，作圣抑何难。
次韵丁评事春雨
强至（宋代）

溪楼燕子懒飞飞，一鼓轻雷渐作威。
细濯林花红抹浅，低蒙岸柳翠花微。
偶穿纵步寻山屐，且解销忧贳酒衣。
华表有人还未得，更堪取次送春归。
成都萧寺度腊邓事示彦威侄二首
程公许（宋代）

掣电光阴不可追，回头四十九年非。
万缘勘破姑随顺，至道精探识指归。
感慨未有忘世虑，因循深恐悮时机。
寒窗细话经纶策，来岁昕迁为发挥。
贤者之孝二百四十首·董召南
林同（宋代）

躬稼复樵渔，养亲还读书。
不闻官赐帛，惟见吏催租。
郁林除夕
钟明进（清代）

旅中岁月恨淹留，此夕偏惊断梗浮。鼙鼓山河烽未静，梅花村落笛多愁。

不堪腊尽悲霜鬓，又听更残报晓筹。万里乡心何处达，梦归犹恐过廉州。
浣溪沙
晏几道（宋代）

白纻春衫杨柳鞭，碧蹄骄马杏花鞯。落英飞絮冶游天。
南陌暖风吹舞榭，东城凉月照歌筵。赏心多是酒中仙。
更漏子·亸吟鞭
石孝友（宋代）

亸吟鞭，欹醉帽。行尽关山古道。霜满地，水平田。雁儿声在天。北沙门，南浦岸。望得眼穿肠断。桐树巷，梦云楼。玉儿应也愁。
满江红（税官之扬州任）
邵桂子（宋代）

离却京华，到这里、二千八百。穷醋大、齐齐整整，岂无贷揭。随地平章花与柳，为天评品风和月。只留得、一管钝毛锥，一丸墨。

初不是，丝绵帛。又不是，茶盐铁。更有苏州破砚，兔园旧册。一领征衣半尘土，两头蒻笠几风雪。问栏头、直得几多钱，从头说。
和幽居 其一
赵希逢（宋代）

不用堆钱更买山，群峰前后翠遮阑。玻璃千顷清无滓，星月一天光动寒。

得趣吟成千首易，逃空降服寸心难。梦魂胜境飞难到，只把翠微诗细看。
送僧归建州
晃冲之（宋代）

清秋颍汝归时晚，不及群公送惠休。
曲几数行题字别，扁舟几日为诗留。
东吴杨柳云中渚，南越梅花雪外洲。
万时故乡聊一到，江山风物往来游。
句
尹穑（宋代）

本来饥饱非同鼎，安得浮沈自一舟。
栽松道者像
朱继芳（宋代）

手便筇杖冷，脚厌芒鞋紧。
两袖吹松风，东冈复西岭。
金陵杂兴二百首
苏泂（宋代）

放散边头武定军，卖刀买犊做农人。
向来忧国多浮议，谁省官家亿万缗。
黑漆弩
卢挚（元代）

湘南长忆崧南住。只怕失约了巢父。舣归舟、唤醒湖光，听我蓬窗春雨。

故人倾倒襟期，我亦载愁东去。记朝来、黯别江滨，又弭棹、蛾眉佳处。
雩祀乐章·豫和
佚名（隋代）

祀遵经设，享缘成举。献毕于樽，彻临于俎。
舞止干戚，乐停枧敔。歌以送神，神还其所。
第十一卷
出东昌作
柯劭憼（清代）

十载风尘梦一回，征车重过鲁连台。荒原水涸新苗长，大泽春寒细雨来。

战垒经年荒草合，戍楼一角暮云开。邹枚久作梁园客，深惜当时作赋才。
秋思
陆游（宋代）

稽山九十翁，病起无气力。
拥杖牧鸡豚，乃是老人职。
一杯芋糁羹，孙子唤翁食。
既饱负朝阳，自愧尔何德！
国清寺
夏竦（宋代）

穿松渡双涧，宫殿五峰围。
小院分寒水，高楼半落晖。
叶從金地下，云向玉京飞。
欲问西来意，谁传智者衣。
初出真州泛大江作
欧阳修（宋代）

孤舟日日去无穷，行色苍茫杳霭中。
山浦转帆迷向背，夜江看斗辨西东。
滮田渐下云间鴈，霜日初丹水上枫。
莼菜鲈鱼方有味，远来犹喜及秋风。
味梅为无锡钱世节题
罗钦顺（明代）

寒风吹开白玉瓣，暖风吹出黄金弹。入羹味美万口知，伊谁得味初花时。

锡山居士腴能槁，前身莫是西湖老。已爱撑檐独树奇，还欣照水斜枝好。

岁岁花开雪满天，美人绰约当琼筵。仙姿共出尘埃表，素质相忘太古前。

此中真味人稀会，花间不惜朝朝醉。刘毅空称一代豪，等閒鹅炙为心累。
湖居杂兴八首 其四
白珽（元代）

相国平泉水竹居，吴山花石世间无。游人马上休回首，一半春风在里湖。
鄜畤李相公
黄滔（唐代）

秦城择日发征辕，斋戒来投节制尊。分虎名高初命相，

攀龙迹下愧登门。夜听讴咏销尘梦，晓拜旌幢战旅魂。

华舍未开宁有碍，彩毫虽乏敢无言。生兼文武为人杰，

出应乾坤静帝阍。计吐六奇谁敢敌，学穷三略不须论。

功高马卸黄金甲，台迥宾欢白玉樽。九穗嘉禾垂绮陌，

四时甘雨带雕轩。推恩每觉东溟浅，吹律能令北陆暄。

青草连沙无血溅，黄榆锁塞有莺翻。笙歌合沓春风郭，

鸡犬连延碧岫村。游子不缘贪献赋，永依棠树托蓬根。
题高君正适轩
黄庭坚（宋代）

至静在平气，至神惟顺心。
道非贵与贱，达者古犹今。
功名属廊庙，闲暇归山林。
畜鱼观群嬉，笼鸟听好音。
不如一邱壑，随愿得飞沉。
开门纳日月，呼客解缨簪。
诗书抚尘迹，歌舞送光阴。
妖娴倾国笑，丝竹感人深。
豁然开胸次，风至独披襟。
樊笼锁形质，物外有幽寻。
和瑛师 其三
彭汝砺（宋代）

江城双鲤得诗筒，应念劳劳梦幻中。雷电自知生有限，波澜还悟物无穷。
述怀
于石（宋代）

孔明卧隆中，世事若不闻。
草庐两三策，大义固已明。
陶潜晋处两，束带耻屈身。
浩然归去来，把酒惟长吟。
潜鱼游深渊，好鸟鸣高林。
是以古君子，出处各有心。
白雄鸡
汪应辰（宋代）

铁爪玉龙鳞，红冠不染尘。
五更才报晓，惊动世间人。
久雨效乐天体
司马光（宋代）

雨多虽可厌，气凉还可喜。
欲语言慵开，无眠身懒起。
一榻有余宽，一饭有余美。
想彼庙堂人，正应忧变理。
谶诗
释宝志（南北朝）

昔年三十八，今年八十三。四中复有四，城北火酣酣。
欢喜亭同玉明上人观云海
汪揖（清代）

山与云俱没，凭高安所望？人初入混沌，天不改青苍。
俯槛衣裳湿，鸣钟虎豹藏。
松风响何处？涧水下鄱阳。
河渎神 本意二首 其一
史惟圆（清代）

照水月娟娟。小姑妆镜初悬。碧桃花发翠帘前。残香犹袅斜烟。

露湿旌竿铃带重。隔云神女相送。绣袂天风吹动。淩波归去如梦。
登小金山
李需光（明代）

灵洲屹峙瞰中流，影湛晴波翠黛浮。宝藏菩提纡岁月，妙高灯火自春秋。

江容点缀千林暝，景色萧森万树稠。莫倚飘蓬嗟白发，夜深仙鹤掠孤舟。
偈
释德宏（宋代）

上士相逢击石火，迸出流星眨眼过。是渠成佛已多时，堪笑痴禅黑处坐。

阿呵呵，冥然作梦几时休，守却饭箩空忍饿。
吴参议和诗用前韵以酬
王十朋（宋代）

万顷波澜莹岳阳，气钟人物亦非常。为郎堪叹冯唐老，治郡未施黄霸长。

诗吐锦肠多丽句，品高莲幕有清香。穆生醴酒周璆榻，不是区区为奉肠。
箕山
许月卿（宋代）

箕山惟一瓢，襄邑亦四壁。
古今一许氏，传家以清白。
茶山与东莱，三诗映圭璧。
后来二三贤，题品互紬绎。
南轩推学授，晦翁要事实。
亦有小东莱，经济亦何切。
极意深源流，敷殖久大业。
临川有二许，我来秋萧瑟。
抚卷三叹起，寒花香的皪。
已丑正月二十四日避地盐楹入省坑存思庵和旧
舒岳祥（宋代）

到此于今四，情深即故乡。
新松积压改径，旧竹不依行。
平施天积病，周回日载阳。
邻人{馍莫换鬼}鸡黍，厚意未能偿。
和东庵孔安道韵 其一
李俊民（金朝）

拟结闲中一草堂，此心安处即吾乡。须知见在身为患，见说长生药有方。

老去看书徒引睡，愁来得句不成章。从前习气都除尽，待与高人论坐忘。
双凤吟送吴汝砺汝器兄弟秋闱
史鉴（明代）

翩翩双彩凤，和鸣复齐飞。齐飞何所止，西北有高台。

高台高无何，上与青云齐。竹实为凤食，梧桐为凤栖。

映日弄光景，翥风扬羽仪。音声调律吕，文彩耀陆离。

幸逢命夔日，佐以云和师。笙磬既同音，箫韶亦间吹。

闻声自相感，应节舞徘徊。上昭帝王瑞，下彰畿甸辉。

信蒙主司爱，遂命虞人罗。持为大廷贡，张乐迎来兹。

闻有凤凰阁，复有凤凰池。翔游永朝夕，人间徒尔思。
送通判黄国博入浙
梅尧臣（宋代）

西风半空鸣且号，吴天点破吴鸿高。
东溪车马走送客，白露衰兰轻若毛。
客当西归乃东去为何，欲及八月十五夜观洪涛。
洗荡生前邑邑不平气，付与沧海之水随滔滔，
却来广陵愿相见，拍手大笑倾新醪。
一饮一石无一钱，莫管寒近脱弊袍。
脱袍准酒不惜醉，天意未必冻我曹。
二叔祖母罗太恭人七十晋一寿诗四首 其二
林朝崧（清代）

丹山凤将雏，养成毛彩异。上天衔瑞图，飞来鸣盛世。

昔我孝廉叔，名织登科记。入为粉署郎，出作朱轩使。

固因媚学然，亦缘庭训致。吾闻恭人教，义方无不备。

悯近丸熊助，惩惰折葼示。今虽届嵫景，诸孙扳舆侍。

尚于含饴际，丁宁开幼稚。一经勉承先，五木戒废事。

贻厥有如此，家声未宜坠。会看兰玉枝，百叶长繁炽。
端阳前见篱菊作花
余文仪（清代）

清节秋霜世久知，东篱五月独标奇。非关傲骨因人热，要见炎凉总不移。
刘忠定书简帖赞
岳珂（宋代）

公心如铁，万仞壁立。
声名百年，翰墨十袭。
绝景独睨，奔尘莫及。
曰谁为之，目不妄入。
送懒云道人还滇中
王揆（唐代）

干戈未定欲何之，万里还家一衲随。湖海班荆无姓氏，风尘面壁有须眉。

身当持钵飘零日，魂忆投诗恸哭时。故国鱼龙秋寂寞，不堪凭吊向昆池。
陈震衍见过
岑徵（明代）

孤村篱落接溪烟，行后相逢动隔年。垂老渐知为客苦，穷途阅隔觉君贤。

乾坤有限唯看剑，今古无凭莫问天。呼酒典裘休惜醉，十年同病转相怜。
鹰爪花
王十朋（宋代）

谁把名鹰爪，天然状不殊。无心事搏击，中有鸟相呼。
军中乐二首
王镃（宋代）

珊瑚提榼紫金杯，毡帐藏春暖不开。
马上娇娃花满笠，随军出看打球回。
出省马上有怀蒋颖叔二首 其一
钱协（宋代）

春雪京城一尺泥，并鞍还忆蒋征西。碧幢红旆出关去，一路东风送马蹄。
旧游一绝
苏籀（宋代）

慨怅秦关旧侪侣，绫袍韘{左韦右占}火镰囊。
南来放马遵舟楫，鲈鳜西风号本乡。
立春日雪
李曾伯（宋代）

剪彩宁如剪水工，瑞烟融出玉龙松。
重看腊白不为晚，未到昏黄犹见冬。
多谢玉妃鞭白凤，为催青帝驾苍龙。
天心端报丰年喜，一稔相期乐可封。
周少府由姑熟送余同宿于玩鞭亭
喻良能（宋代）

相别古桃郡，相逢南豫州。
五年劳望眼，一笑失离愁。
碧水溪桥暮，西风野店秋。
追随成夜宿，不为玩鞭留。
送潘景升北游八首 其四
梅守箕（明代）

七贵雄门，五陵侠士。幂雾连云，星流电驶。载尘康庄，扬风易水。

恻惜荆高，经过赵李。历历天上，不瑕有咫。娱心极宴，聊乐我止。
因放翁以剑南诗稿为赠咏叹之余赋短歌以谢
徐文卿（宋代）

半生诵公流传诗，每恨收拾多所遗。
岂知二千五百二十有四首，一旦俱为吾得之。
长松驾壑风烟老，春花嫣然动碧草。
祗今忠愤欲白头，四海但推言语好。
有文如此何所忧，世间万事元悠悠。
君不见李杜千载名不休，岂不胜彼公与侯。
汉老弟寄诗三绝情见乎辞使人愈增离索之感依韵和其诗 其一
虞俦（宋代）

坐画寒灰一豆红，梅花窗下胆瓶中。只应相伴黄昏月，情绪怜君与我同。
和公权梅花用前韵
孙觌（宋代）

雪香琼瘦逼人寒，闲澹精神画亦难。照水可怜清更甚，不堪浑作镜中看。
赋得鼎门，送卢耿赴任
韦应物（唐代）

名因定鼎地，门对凿龙山。水北楼台近，城南车马还。

稍开芳野静，欲掩暮钟闲。去此无嗟屈，前贤尚抱关。
发越州赴润州使院留别鲍侍御
刘长卿（唐代）

对水看山别离，孤舟日暮行迟。江南江北春草，独向金陵去时。
孟子四章
孟子（先秦）

富贵不能淫，贫贱不能移

景春曰：“公孙衍、张仪岂不诚大丈夫哉？一怒而诸侯惧，安居而天下熄。”主孟子曰：“是焉得为大丈夫乎？子未学礼乎？丈夫之冠也，父命之；女子之嫁也，母命之，往送之门，戒之曰：‘往之女家，必敬必戒，无违夫子！’以顺为正者，妾妇之道也。居天下之广居，立天下之正位，行天下之大道；得志，与民由之；不得志，独行其道。富贵不能淫，贫贱不能移，威武不能屈，此之谓大丈夫。”

恻隐之心，人皆有之

恻隐之心，仁之端也；羞恶之心，义之端也；辞让之心，礼之端也；是非之心，智之端也。人之有四端也，犹其有四体也。有是四端而自谓不能者，自贼者也；谓其君不能者，贼其君者也。凡有四端于我者，知皆扩而充之矣，若火之始然，泉之始达。苟能充之，足以保四海；苟不充之，不足以事父母。”

民为贵

孟子曰：“民为贵，社稷次之，君为轻。是故得乎丘民而为天子，得乎天子为诸侯，得乎诸侯为大夫。诸侯危社稷，则变置，牺牲既成，粢盛既絜，祭祀以时，然而旱干水溢，则变置社稷。”

我善养吾浩然之气

（公孙丑问曰）：“敢问夫子恶乎长？”曰：“我知言，我善养吾浩然之气。”“敢问何谓浩然之气？”曰：“难言也。其为气也，至大至刚，以直养而无害，则塞于天地之间。其为气也，配义与道；无是，馁也。是集义所生者，非义袭而取之也。行有不慊于心，则馁矣。我故曰，告子未尝知义，以其外之也。必有事焉而勿正，心勿忘，勿助长也。无若宋人然。宋人有闵其苗之不长而揠之者，芒芒然归。谓其人曰：‘今日病矣，予助苗长矣。’其子趋而往视之，苗则槁矣。天下之不助苗长者寡矣。以为无益而舍之者，不耘苗者也；助之长者，揠苗者也。非徒无益，而又害之。”
西洞宿云
舒岳祥（宋代）

悠然岸帻看云归，出处无心也太奇。
未是为霖苏旱日，出山不似宿岩时。
锦园双桂植之二十八年未尝著花今忽盛开紫趺
喻良能（宋代）

畴昔栽双桂，于今四七秋。
紫趺香冉冉，金蕊色浮浮。
标致殊他桂，风流最蓐收。
无才强摹写，著语故难遒。
浣溪沙
张元干（宋代）

曰萼绿春，且作一首。谚以窃尝为吹笙云

萼绿华家萼绿春。山瓶何处下青云。浓香气味已醺人。

竹叶传杯惊老眼，松醪题赋倒纶巾。须防银字暖朱唇。
避寇即事十二首 其二
左纬（宋代）

遥闻乌合辈，数十破钱塘。故是升平久，胡为守备亡。

天诛初不暴，贼势尚云张。作过古来有，未宜忧我皇。
三月望日游虞山
归庄（清代）

虞仲山头眺夕晖，严公祠畔揽芳菲。香车粉黛山如笑，画舫笙芳水欲飞。

病客彷徨扶竹杖，故人邂逅启荆扉。乱余少见繁华景，潦倒尊前未拟归。
送许耀卿监丞同年赴静江倅四绝
范成大（宋代）

罗带江流碧玉峰，旧游如梦一星终。
烦披石寻题字，定有人能记此翁。
偈颂七十六首
释师观（宋代）

时节若至，其理自彰。
一番新雨过，禾稻弄微黄。
出山相赞
释普度（宋代）

万乘尊荣都弃了，六年雪岭受饥寒。
明星一见便回首，到底依前被眼瞒。
送杨知官
释居简（宋代）

铛煮乾坤不作难，至神至妙弗相谩。回头总在乾坤里，毕竟铛从底处安。
晚晴独酌二首
杨万里（宋代）

霜熟寒轻际晚时，帘间过影一鸦归。
夕阳端与谁为地，只照游尘絮样飞。
黄渚舟中
仇远（元代）

酌彼溪店酒，醉向舟中眠。
舟人待月出，急急乘晚牵。
前山见瓦屋，小彴横沙田。
回首六百载，我思唐谪仙。
题淡岩一首
王阮（宋代）

浯溪已借元碑显，愚谷还因柳序称。
独有淡岩人未识，故烦山谷到零陵。
跂罢西邑时将营山居路有二诗次其韵 其一
刘挚（宋代）

半年西邑秪徒劳，天数人谋两不饶。分定一枝难驻足，时来三组并垂腰。

是非未了今犹古，饮啄诚安谷亦乔。何日一尘能负郭，杖藜春雨看眷苗。
诗挽陈提刑
释宝昙（宋代）

清苦诸生节，廉平御史知。
一饥曾忍可，千里舍公谁。
落落天人际，拳拳骨鲠词。
秋风又凋物，空有老成悲。
少日牛力在，中年玉节新。
平生无惮吏，老去只忧民。
西泝身犹健，东归迹已陈。
丹丘方在梦，乔木想轮囷。
舒城僧舍呈赠李仲宣文学
林逋（宋代）

竹深淮寺雪萧骚，一壁寒灯伴寂寥。
瘦尽骨毛终褭褭，蚀来锋刃转豪曹。
宦情冷落诗中见，谈态轩昂酒后高。
莫为无辜惜才术，圣明求治正焦劳。
颂古九十八首
释印肃（宋代）

周匝无余不著言，未离竺国意光圆。
廓然无圣谁饶舌，万古腾辉世莫传。
双林寺
周弼（宋代）

杳杳双林路，林深不易登。
寺幽怜宿鸟，地僻喜闲僧。
静彻垂梁板，寒销背壁灯。
水边人忽笑，猿落过溪藤。
金浮图·繁华地
尹鹗（五代）

繁华地，王孙富贵。玳瑁筵开，下朝无事。压红茵、
凤舞黄金翅。玉立纤腰，一片揭天歌吹。满目绮罗珠翠。
和风淡荡，偷散沉檀气。
堪判醉，韶光正媚。折尽牡丹，艳迷人意，
金张许史应难比。贪恋欢娱，不觉金乌坠。
还惜会难别易，金船更劝，勒住花骢辔。
摸鱼儿·宋嫂鱼
杨葆光（清代）

数官家、汴梁都丽，帝京风物堪想。谁家独出调羹手，入市竞夸无两。

河共上。恰令节清明，泼刺随双桨。鼓鼙骤响。倏南渡苍茫，西湖清浅，云水一竿漾。

狂游处，祗道湖山无恙。杯盘聊共清赏。莫嫌邱嫂炎凉惯，醋味也须摹仿。

君试望。只五柳居前，正晒斜阳网。兴亡漫怅。且垂钓归来，酸丁近局，研脍快相饷。
和陆务观用张季长吏部韵，寄季长兼简老夫补
杨万里（宋代）

今代老龟蒙，无书遗子公。
也能将好句，特地寄西风。
迟暮甘三已，飘零笑两穷。
绝怜张与陆，百战角新功。
偈颂七十六首
释师观（宋代）

日可冷，月可热，
众魔不能坏真说。
次韵杨少辅山居六咏 其五 浇花
史浩（宋代）

芳圃向成趣，雨泽多愆时。花开不抱瓮，花谢嗟何为。

潘岳兴不浅，陶潜颜可怡。安得商家霖，万木均嬉嬉。
长安羁旅行
孟郊（唐代）

十日一理发，每梳飞旅尘。三旬九过饮，每食唯旧贫。

万物皆及时，独余不觉春。失名谁肯访，得意争相亲。

直木有恬翼，静流无躁鳞。始知喧竞场，莫处君子身。

野策藤竹轻，山蔬薇蕨新。潜歌归去来，事外风景真。
送鲜于都曹归蜀灌口旧居
苏轼（宋代）

苶尽霜须照碧铜，依然春雪在长松。
朝行犀浦催收芋，夜渡绳桥看伏龙。
莫叹倦游无驷马，要将老健敌千钟。
子云三世惟身在，为向西南说病容。
乌鲁木齐杂诗之物产 其二
纪昀（清代）

夜深宝气满山头，玛纳斯南半紫镠。两载惊心驰羽檄，春冰消后似防秋。
德公约分半榻兼许春来代营茆屋
释函可（明代）

见我孤贫此念深，把茆无计冷风侵。夜长许共维摩榻，福薄难消长者金。

枵腹尚能留瓦钵，残躯只合撇空林。未曾得罪从飘泊，况续馀生直到今。
段去尘教授示书以茶菊自况作诗谢之
葛胜仲（宋代）

高标落落敢评题，托物铨量庶似之。娱客精神真北苑，可人风味剧东篱。

云腴斗早惊先出，霜蕊禁寒属后期。便欲相称为二陆，居然桑苧与天随。
和刘国正觅雌黄 其一
张孝祥（宋代）

刘郎家具少于车，只有诗囊未厌渠。乞与丹铅将底用，点勘腹中行秘书。
湘中纪行十首。赤沙湖
刘长卿（唐代）

茫茫葭菼外，一望一沾衣。秋水连天阔，涔阳何处归。

沙鸥积暮雪，川日动寒晖。楚客来相问，孤舟泊钓矶。
渔人再觅桃花源不得路忆隐者
孔庆镕（清代）

一舟重破绿溪烟，风景依稀别有天。路转峰回非旧迹，水光山有认前缘。

昨宵鸡酒还疑梦，此景苍茫似隔年。满地落花人怅望，白云深锁夕阳边。
步月有怀
吕本中（宋代）

平生最爱花梢月，可与青楼一等看。病去老来浑忘却，晓窗晴日上蒲团。
别宗父
赵蕃（宋代）

许日问何滞，今晨真遂行。
人生苦飘泊，岁事复峥嵘。
鹤发欠亡恙，燕雏怜未成。
临分再三语，不为别离情。
端居写兴
李龏（金朝）

地偏双耳静，心近古无怀。扫壁书秋梦，听钟辨午斋。

贫疏亲骨肉，老病瘦形骸。欲买刘伶锸，教童死即埋。
戏马巨济
李作乂（宋代）

太学有马涓，南省无马涓。秋榜有马涓，春榜无马涓。
观猎
薛逢（唐代）

马缩寒毛鹰落膘，角弓初暖箭新调。

平原踏尽无禽出，竟日翻身望碧霄。
折杨枝
刘方平（唐代）

官渡初杨柳，风来亦动摇。
武昌行路好，应为最长条。
叶映黄鹂夕，花繁白雪朝。
年年攀折意，流恨入纤腰。
偈颂一百零四首
释绍昙（宋代）

坐断白云，万机寝息。
黄叶止啼，总不消得。
闲倚危阑看瀑花，纵总坤眼清无极。
清无极，自谓太平僧，
岂知尧舜力。
竹洲诸侄孙小集永嘉蒋子高有诗次韵
戴复古（宋代）

美景能兼乐事难，愁来唯仗酒遮拦。
昂藏病骨兼诗瘦，料峭春遮带腊寒。
乔木尚疑前辈在，好花应笑老人看。
忍抛明月先归去，输与诸郎彻夜欢。
立春出郊风急有作
卫宗武（宋代）

意行出郊坰，迎春二之日。
不闻条风鸣，但见朔风急。
朔风何太条，厉物无洪纤。
时方尚发育，岂汝当行权。
试与东皇说，燠寒宜按节。
一气鼓至和，要含无夭阏。
我老值途穷，荷锸今为农。
但愿五时若，鼓腹歌豳风。
谨和老人初冬寓笔十绝
洪咨夔（宋代）

避风台上深情宠，偃月堂中尽意谋。
争奈天公无面目，满林黄叶一番秋。
和李使君九日登戏马台
陈师道（宋代）

登高能赋属吾侪，不用传杯击鉢催。
九日风光堪落帽，中年怀抱更登台。
江山信美因人胜，萸菊逢辰满意开。
二谢风流今复见，千年留句待公来。
次韵丁簿杂兴
汪晫（宋代）

侯家好兄弟，森森如立竹。
侯今白首去，乃复坐矮屋。
要当振龙鬣，宁更淹骥足。
吉人天相之，富贵在晚福。
惠墨
郑清之（宋代）

老龙卧苍海，千年抱明珠。
神禹决淮泗，偃蹇不受驱。
怒走崧岱决，风雨撼八区。
亭亭立天柱，化作青松株。
蟠根蛰九地，融液如流酥。
嶙峋脱支节，幽人拾肌肤。
虹光夜穿屋，盎突明膏腴。
芳薰渐凝渍，玄霜出冰壶，
糅以丹凤髓，摹以青龟趺。
捣以明月兔，曝之暘谷乌。
或润似玉玦，或坚如金觚。
六丁下取将，香蔼流清都。
绛阙注仙籍，白日飞凡夫。
借问何神灵，黑质分龙躯。
干将昨已至，莫耶复来趋。
二龙适吻合，变化尤其殊。
君看一滴水，双双跃天衢。
暑行 其一
刘攽（宋代）

憩马道傍舍，解衣仍伫立。四檐庇阴凉，萧萧风气入。

虽云茅茨陋，枕簟亦自给。已胜鞍马间，筋力苦倦急。

田野归去来，馀年犹可及。
侍香集题词为孝女许曼仪作 其七
丘逢甲（清代）

六铢轻惹玉炉香，俯瞰红尘下界忙。莫向麻姑问沧海，蓬莱清浅近栽桑。
送友上边
吴惟信（宋代）

壮年游远塞，失意去从军。剑在犹凝血，家空未策勋。

乡心悬夜月，杀气暗秋云。近日方知命，兵书欲尽焚。
北觐将归呈泾川公
顾璘（明代）

紫微高拱五云端，清夜焚香正北看。幸履阶墀瞻日月，敢辞舟楫犯波澜。

江湖自笑虞翻老，故旧谁怜范叔寒。卧病山城长闭阁，临岐空惜岁华阑。
华亭道中连前诗寄卢知州王仲通朱文炳
曹伯启（元代）

茫茫广斥望中迷，地尽东吴土自泥。寒气袭人沧海近，湿云当自昊天低。

萧条古树旌茅屋，诘曲清沟护稻畦。莫诧鲈鱼风味好，月明闻鹤更悽悽。
闲居自题
白居易（唐代）

门前有流水，墙上多高树。竹径绕荷池，萦回百馀步。

波闲戏鱼鳖，风静下鸥鹭。寂无城市喧，渺有江湖趣。

吾庐在其上，偃卧朝复暮。洛下安一居，山中亦慵去。

时逢过客爱，问是谁家住。此是白家翁，闭门终老处。
山林堂 其一
韩淲（宋代）

山林堂总好，六十有馀年。转变人常尔，兴亡事亦然。

僧庐虽一坐，道院尚相连。弹指三家住，苍茫起白烟。